TITTEL 60 år med livskvalitet i fokus

INGRESS  Sensommeren 1957 ble Trondsletten høytidelig åpnet av kronprins Olav. Siden den gang har institusjonen gjennomgått enorme forandringer. 

TEKST OG FOTO Jan-Are Hansen

Fokus har imidlertid alltid vært det samme - å gi barn og unge med nevrologiske funksjonsnedsettelser muligheten til et godt og verdig liv.  Fram til 1991 så var Trondsletten utelukkende et behandlingstibud til personer med cerebral parese. Idag er spennet i diagnosene langt større. 
- Da snakker vi alt ifra autisme og epilepsi til andre forstyrrelser i nervesystemet, sier Gunn Karin Bye Hansen, psykologspesialist og avdelingssjef ved Trondsletten, til Bydelsavisa Strinda.
- I 2016 så fikk i underkant av 1000 pasienter mellom 0-18 en eller annen form for behandling her hos oss, legger overlege Anne Lise Høyland til.

Forandring
Selv om plassen heter Trondsletten så er det nok mange som vokste opp i nærheten på 60 og 70-tallet, som fremdeles kaller stedet "Hjemmet".
- Det har sin naturlige forklaring. De første drøyt 40 årene bodde faktisk mange av pasientene og personalet her. Det var også både barnehage og skole i bygget, forklarer Bye Hansen.
Idag er Trondsletten et poliklinisk dagtilbud til de forskjellige pasientgruppene og deres foresatte, og er organisert under St. Olavs Hospital.
- Gjennom årene så har vi etablert en veldig bred og god kompetanse med faggrupper som psykologer, leger, fysio- og ergoterapeuter, pedagoger, ernæringsfysiologer, vernepleiere og sosionomer for å nevne bare noen, forklarer hun.
- Hva vil du peke på som den viktigste forskjellen mellom Trondsletten anno 1957 og 2017?
- Det er flere. Institusjonstankegangen er heldigvis skrinlagt. I dag så heter vi Trondsletten habiliteringssenter. Det ligger i navnet - habilitering. Hvordan vi kan få barn og ungdom til å fungere godt utenfor institusjon, sier Bye Hansen.
Høyland påpeker samtidig at de også driver omfattende ambulerende virksomhet.
- Diagnostisering og funksjonutredning skjer i stor grad her på huset, men vi reiser i tillegg ut til barnehager, skoler og hjem. Det er en sentral del av tjenestetilbudet, forteller hun.

Åndssvakeomsorgen
Noen gang lurt på hvorfor det heter Trondsletten? Stedet er oppkalt etter CP-rammede Trond-Olav Gundersen som var sønn av Trygve Gundersen - initiativtageren og ildsjelen bak etableringen av Trondsletten. 
- CP var en relativt ny diagnose på slutten av 40-tallet. På den tiden ble mange barn med diagnosen henvist til Åndssvakeomsorgen. Det Gundersen satte igang her var egentlig en liten revolusjon i byen hva angår vårt syn på mennesker med nevrologiske lidelser som CP, og hvordan vi behandler disse, sier Høyland.
Det kan forøvrig nevnes at Trygve Gundersen fikk Kongens fortjenestemedalje i gull i 1984 for sin innsats.
Det er lite som tilsier at rommet der vi sitter og prater faktisk tidligere var tjenesteboligen til bestyrerinnen Martha Linvik som jobbet her fra starten og fram til 1986. 
- Vi kaller rommet fortsatt for Marthastua, smiler Bye Hansen.

Press på kapasitet
I likhet med resten av helsetjenestene merker de ansatte på Trondsletten at marginene i budsjettene er knappe.
- Jeg skal ikke legge skjul på at vi gjerne skulle hatt mer romslig økonomisk spillerom. Kanskje spesielt hva angår det sosiale aspektet og kursvirksomhet. Behandlingstilbudet vårt er godt, men vi vil gjerne gjøre mer for pasientene og de foresatte, understreker Bye Hansen.
Høyland påpeker at presset på kapasiteten til Trondsletten er stort.
- Byen vår vokser hele tiden. Det samme gjør pasientgruppene. 
- Er denne typen helsetjenester underprioritert?
- Underprioritert er å ta hardt i, men ut fra en tankegang basert på ren kostnadsanalyse, så ligger vi ikke i toppen. Vi driver ikke rehabilitering - majoriteten av de vi behandler vil aldri bli friske skattebetalere. Til syvende og sist handler det om menneskesyn og hvilket samfunn vi vil skape, avslutter hun.

Hvis du vil lese mer om historien til Trondsletten så anbefaler vi Elsa-Gulla Ulset og Eli Fagerbergs "Fortellingen om Trondsletten", i den siste utgaven av årboka til Strinda historielag.

BILDETEKST Gunn Karin Bye Hansen, psykologspesialist og daglig leder ved Trondsletten, og overlege  Anne Lise Høyland.

BILDETEKST Fra åpningen av Trondsletten i 1957 med høytidelig besøk av kronprins Olav.